Video en foto’s: Storm veroorsaak chaos in PolokwaneSommige voertuie was tot by hul hoofligte onder water. Foto: Facebook ŉ Hewige donderstorm met swaar reën het Saterdag tot erge oorstromings en kitsvloede in Polokwane in Limpopo gelei. Inwoners het verskeie video’s en foto’s op sosiale media geplaas waarin gesien kan word hoe water soos riviere in strate afspoel en voertuie, sommige tot by hul hoofligte, in water in parkeerterreine gestaan het. Dele van die Savannah Mall in Fauna Park het oorstroom en professionele skoonmaakspanne moes ontbied word om die vloedwater uit die winkelsentrum te kry. Video’s wat op sosiale media geplaas is, wys hoe inkopiegangers tot enkeldiepte in die water deur die winkelsentrum se gange loop, terwyl vloedwater ook die winkels instroom. Gedeeltes van die Savannah Mall wat oorstroom het. Foto: Facebook Die swaar reënval het ŉ magdom ander probleme tot gevolg gehad, insluitend kragonderbrekings, bome wat omgeval het en paaie wat met puin en vullis versper is. Die plaaslike munisipaliteit het Saterdagaand in ŉ verklaring gesê hy is bewus van die talle probleme oral in die stad en is besig om so gou moontlik daaraan aandag te gee. “Die publiek word versoek om geduldig te wees, want daar is ŉ lang lys [klagtes] wat hanteer moet word. Spanne is tans ontplooi en hulle sal onverpoosd werk om elke kwessie wat aangemeld is te hanteer.” Volgens die munisipaliteit is dele van die stad ook sonder water gelaat aangesien die Ebenezer-watersuiweringsaanleg weens die storm sonder elektrisiteit gelaat is. Die Suid-Afrikaanse Weerdiens het bewolkte weer met 30% kans vir reën vir vandag in Polokwane voorspel. ŉ Video volg onderaan die berig. Posted by Franco Jorgito Breotti on Saturday, January 12, 2019